Иван Бунин
Зимен ден в Оберланд

Превод от руски: Кирил Кадийски, 2003

chitanka.info

С лазурен пламък са просторите наляни…

Прекрасен зимен ден пред смаяния взор,

с излети върхове в бездънния простор —

полярна красота на ледени титани.

По склоновете се чернеят в пристъп горд

гори и между тях — сребреещи поляни,

а по-нагоре се катерят изтерзани

останки от ели и от алпийски бор.

Зове ги тази вис със снежните пустини

и мами те и теб — на дивото другар —

цял ден да вдишваш мраз и всичко в теб да стине;

и тъй да разбереш, че си пигмей и цар,

че купол чист на храм са небесата сини

и грее Зилберхорн — оледенял олтар!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.